
讘讘讗 拽诪讗 讬讙 注"讗 - 驻讬专讜砖 砖讟讬讬谞讝诇抓

诇讬砖谞讬 [砖讬转专抓] 专讘讬谞讗 转讬专讜抓 驻砖讜讟 讬讜转专: 讛讗 [讝讜] 鈥� 砖讬讟转 专' 讬讜住讬 讛讙诇讬诇讬 砖拽讚砖讬诐 拽诇讬诐, 讜讘讻诇诇诐 讘讻讜专, 讛诐 诪诪讜谞讜, 讛讗 [讜讝讜] 砖讛注诪讬讚 专讘 谞讞诪谉 讚讜讜拽讗 讘讝诪谉 讛讝讛 鈥� 讻砖讬讟转 专讘谞谉 [讞讻诪讬诐] 讛讬讗 砖讗讜诪专讬诐 砖讗讬谞讜 讻谉!


 讜诪砖讬讘讬诐:  (讗诪专 诇讬讛 [诇讜],) 拽讜砖讬讛 讝讜 讬砖 诇讚讞讜转: 诪转谞讜转 讻讛讜谞讛 拽讗诪专转 [讗讜诪专 讗转讛]? 讛诇讗 讘讻讜专 诪诪转谞讜转 讻讛讜谞讛 讛讜讗, 砖讗谞讬 [砖讜谞讜转] 讛诐 诪转谞讜转 讻讛讜谞讛, 讚讻讬 拽讗 讝讻讜 [砖讻讗砖专 讛诐, 讛讻讛谞讬诐, 讝讜讻讬诐] 鈥� 诪砖诇讞谉 讙讘讜讛 拽讗 讝讻讜 [讛诐 讝讜讻讬诐], 砖拽讚讜砖转 讛讘讻讜专 讛讬讗 拽讚讜砖讛 诪专讞诐 讜讗讬谞讛 转诇讜讬讛 讘讘注诇讬讜 讜讛讜讗 拽讚讜砖 诇讛' 诪讬讚, 讜诇讻谉 讗讬谉 讛讘讻讜专 谞讞砖讘 诪诪讜谞讜 砖诇 讛讻讛谉 诪讞讬讬诐, 讗祝 诇讚注转 专' 讬讜住讬 讛讙诇讬诇讬. 诪讛 砖讗讬谉 讻谉 讘拽讚砖讬诐 拽诇讬诐 讗讞专讬诐 砖诪驻专讬砖 讗讜转诐 讛讘注诇讬诐 诪专爪讜谞讜, 讜拽讚讜砖转诐 讞诇讛 诪讻讜讞讜 砖诇 讛诪驻专讬砖.


讗 讻讬讜谉 砖讛讜讝讻专讜 诪拽讜讚诐 讚讘专讬 专' 讬讜住讬 讛讙诇讬诇讬 讘讘专讬讬转讗 讘讬讞住 诇拽讚砖讬诐 拽诇讬诐, 讚谞讬诐 讘讘专讬讬转讗 讝讜 讙讜驻讗 [注爪诪讛]: 谞讗诪专 讘讚讬谉 讗砖诐 讙讝讬诇讜转 "讜诪注诇讛 诪注诇 讘讛' 讜讻讞砖 讘注诪讬转讜 讘驻拽讚讜谉" (讜讬拽专讗 讛, 讻讗) 鈥� 诇专讘讜转 拽讚砖讬诐 拽诇讬诐, 砖讛诐 诪诪讜谞讜, 讗诇讜 讚讘专讬 专' 讬讜住讬 讛讙诇讬诇讬. 砖讛讻讜驻专 讘讻讱 砖诪诪讜谉 讞讘讬专讜 谞诪爪讗 讘讬讚讜 讘驻拽讚讜谉, 讜谞砖讘注 注诇 讻讱 讜讘住讜驻讜 砖诇 讚讘专 谞诪爪讗 讛驻拽讚讜谉 讘讬讚讜 鈥� 爪专讬讱 诇讛讜住讬祝 讞讜诪砖 讜诇讛讘讬讗 拽专讘谉 讗砖诐, 讜讘讻诇诇 讝讛 讗祝 讛讻讜驻专 讘驻拽讚讜谉 讘讛诪讛 砖讛讜拽讚砖讛 诇拽讚砖讬诐 拽诇讬诐. 讘谉 注讝讗讬 讗讜诪专: 讻转讜讘 讝讛 讘讗 诇专讘讜转 讗转 讛砖诇诪讬诐. 讗讘讗 讬讜住讬 讘谉 讚讜住转讗讬 讗讜诪专: 诇讗 讗诪专 讘谉 注讝讗讬 诪讛 砖讗诪专 讗诇讗 讘讘讻讜专 讘诇讘讚.


讘专讬讬转讗 讝讜 讗讬谞讛 讘专讜专讛 讻诇诇, 讜诪讘专专讬诐 讗讜转讛: 讗诪专 诪专 [讛讞讻诐], 讘谉 注讝讗讬 讗讜诪专: 诇专讘讜转 讗转 讛砖诇诪讬诐. 讜讬砖 诇砖讗讜诇: 讚讘专讬 讘谉 注讝讗讬 讗诇讛 诇诪注讜讟讬 诪讗讬 [诇诪注讟 讗转 诪讛] 诪转讜讱 讚讘专讬 专' 讬讜住讬 讛讙诇讬诇讬 砖拽讘注 讻诇诇 讝讛 讘讻诇 讛拽讚砖讬诐 讛拽诇讬诐 讛诐 讘讗讬诐?


讗讬诇讬诪讗 [讗诐 转讗诪专] 砖讘讗讛 诇诪注讜讟讬 [诇诪注讟] 讘讻讜专, 讜诇讜诪专 砖讘讻讜专 讗讬谉 讚讬谞讜 讻砖诇诪讬诐, 讜讗讬谞讜 谞讞砖讘 讻诪诪讜谉 讘注诇讬诐 诇诪专讜转 砖讙诐 讛讜讗 拽讚砖讬诐 拽诇讬诐, 讗讜诇诐 讚讘专 讝讛 讬砖 诇讚讞讜转: 讛砖转讗 [注讻砖讬讜, 讛专讬] 拽诇 讜讞讜诪专 讛讜讗 讝讛: 讜诪讛 砖诇诪讬诐 讛讞诪讜专讬诐 砖讬砖 讘讛诐 拽讚讜砖讛 讬转讬专讛, 砖讟注讜谞讬诐 住诪讬讻讛 讘讬讚讬讬诐 注诇 专讗砖 讛讘讛诪讛 诇驻谞讬 讛拽专讘转诐, 讜讬砖 诇讛讘讬讗 注诪诐 谞住讻讬诐, 讜讬砖 讘讛诐 转谞讜驻转 (讛专诪转) 讞讝讛 讜砖讜拽 诇驻谞讬 讛' 注诇 讬讚讬 讛讻讛谉 讜讛讘注诇讬诐, 讜讘讻诇 讝讗转 讗诪专转 [讗讜诪专 讗转讛] 讘讛诐 讻讬 诪诪讜谉 讘注诇讬诐 讛讜讗, 讘讻讜专 砖讗讬谉 讘讜 讗祝 讗讞讚 诪讚讘专讬诐 讗诇讛 诪讘注讬讗 [谞爪专讻讛] 诇讜诪专 砖讛讜讗 谞讞砖讘 讻诪诪讜谉 讘注诇讬诐?


讗诇讗 讗诪专 专' 讬讜讞谞谉: 讘谉 注讝讗讬 讘讗 诇诪注讜讟讬 [诇诪注讟] 讘讚讘专讬 专' 讬讜住讬 讛讙诇讬诇讬 诪注砖专 讘讛诪讛, 砖讗讬谉 讛讜讗 谞讞砖讘 诪诪讜谉 讛讘注诇讬诐,


讻讚转谞讬讗 [讻驻讬 砖砖谞讬谞讜 讘讘专讬讬转讗]: 讘讘讻讜专 谞讗诪专 "讗讱 讘讻讜专... 诇讗 转驻讚讛 "(讘诪讚讘专 讬讞, 讬讝), 诇讜诪专 砖讗讬 讗驻砖专 诇驻讚讜转讜 砖讬讬注砖讛 讻讞讜诇讬谉 讙诪讜专讬诐 诇诪讻讜专 讗转 讘砖专讜 讻砖讗专 讘砖专 讘砖讜拽, 讜诪讻诇 诪拽讜诐 讛讜讗 谞诪讻专 转诐 讞讬, 讜讘注诇 诪讜诐 讘讬谉 讞讬 讜讘讬谉 砖讞讜讟. 讜讘诪注砖专 谞讗诪专 "诇讗 讬讙讗诇" (讜讬拽专讗 讻讝, 诇讙) 诇讜诪专 砖讗讬谉 讚专讱 诇讛讜爪讬讗讜 诪拽讚讜砖转讜 讜讗讬谞讜 谞诪讻专 诇讗 讞讬 讜诇讗 砖讞讜讟, 诇讗 转诐 讜诇讗 讘注诇 诪讜诐. 讜诪砖讜诐 讻讱 讗讬谉 讚讬谞讜 讻砖讗专 拽讚砖讬诐 拽诇讬诐, 砖讛专讬 讗讬谉 诇讘注诇讬诐 讻诇 讝讻讜转 诪诪讜谞讬转 讘讜 讘讞讬讬讜, 讗诇讗 砖讝讜讻讬诐 讘讗讻讬诇转讜 诪砖讜诇讞谉 讙讘讜讛 讻讗砖专 诪拽专讬讘讬诐 讗讜转讜.


专讘讬谞讗 诪转谞讬 诇讛 讗住讬驻讗 [讛讬讛 砖讜谞讛 讗讜转讛, 讗转 讛讛注专讛 讛讝讜, 注诇 住讜驻讛 砖诇 讛讘专讬讬转讗] 讗讘讗 讬讜住讬 讘谉 讚讜住转讗讬 讗讜诪专: 诇讗 讗诪专 讘谉 注讝讗讬 讗诇讗 讘讘讻讜专 讘诇讘讚. 讜砖讜讗诇讬诐: 诇诪注讜讟讬 诪讗讬 [诇诪注讟 讗转 诪讛]?


讗讬诇讬诪讗 诇诪注讜讟讬 [讗诐 转讗诪专 砖讘讗 诇诪注讟] 砖诇诪讬诐 鈥� 讗讬谉 讛讚讘专 诪住转讘专, 讻讬 讛砖转讗 [注讻砖讬讜, 讛专讬] 讻谞讙讚 讝讛 讬砖 诇讟注讜谉 讘拽诇 讜讞讜诪专: 讜诪讛 讘讻讜专 砖讛讜讗 拽讚讜砖 诪专讞诐, 诪注爪诐 诇讬讚转讜 鈥� 讘讻诇 讝讗转 诪诪讜谞讜 讛讜讗, 砖诇诪讬诐 砖诪拽讚讬砖 讗讜转诐 诪注爪诪讜 诪讘注讬讗 [讛讜爪专讻讛 诇讜诪专] 砖讛讜讗 诪诪讜谞讜?


 讜注诇 讻讱 讗诪专 专' 讬讜讞谞谉: 讗讘讗 讬讜住讬 讘谉 讚讜住转讗讬 讘讗 诇诪注讜讟讬 [诇诪注讟] 诪讚讘专讬 专' 讬讜住讬 讛讙诇讬诇讬 诪注砖专 讘讛诪讛, 砖讗讬谉 讝讛 谞讞砖讘 诪诪讜谉 讘注诇讬诐.


讻讚转谞讬讗 [讻驻讬 砖砖谞讬谞讜 讘讘专讬讬转讗]: 讘讘讻讜专 谞讗诪专 "诇讗 转驻讚讛" 鈥� 讜讛讜讗 谞诪讻专 转诐 讞讬, 讜讘注诇 诪讜诐 讞讬 讜砖讞讜讟, 讘诪注砖专 讘讛诪讛 谞讗诪专 "诇讗 讬讙讗诇" 讜讛讜讗 讗讬谞讜 谞诪讻专 诇讗 讞讬 讜诇讗 砖讞讜讟, 诇讗 转诐 讜诇讗 讘注诇 诪讜诐.


讜诪拽砖讬诐: 讛讗 [讛专讬] 讘讘讻讜专 讘诇讘讚 拽讗诪专 [讗诪专] 讗讘讗 讬讜住讬 讘谉 讚讜住转讗讬 砖专拽 讘讜 讬砖 讚讬谉 讝讛, 讜诇驻讬 诪讛 砖讗诪专谞讜 讛讜讗 讛讚讬谉 诇砖诇诪讬诐! 讜讗讜诪专讬诐: 讗讻谉, 诇驻讬专讜砖 讝讜 拽砖讬讗 [拽砖讛] 讛诇砖讜谉.


讘 讜砖讜讘 讞讜讝专讬诐 诇驻讬专讜砖 讛诪砖谞讛 砖诇谞讜, 讜讘讗讜驻谉 讗讞专. 专讘讗 讗诪专: 诪讗讬 [诪讛 驻讬专讜砖] "谞讻住讬诐 砖讗讬谉 讘讛谉 诪注讬诇讛" 砖谞讗诪专讜 讘诪砖谞转谞讜 砖讗讬谉 讘讛诐 讚讬谉 谞讝讬拽讬谉 鈥� 讻讜讜谞转讜 谞讻住讬诐 砖讗讬谉 讘讛谉 讚讬谉 诪注讬诇讛, 讻诇讜诪专, 砖讗讬谉 讘讛诐 拽讚讜砖讛 讻诇诇, 讜诪讗讬 谞讬谞讛讜 [讜诪讛 讛诐] 谞讻住讬诐 讗诇讛 鈥� 谞讻住讬诐 砖诇 讛讚讬讜讟, 讻诇讜诪专, 谞讻住讬 讞讜诇讬谉 砖讗讬谞诐 诪讜拽讚砖讬诐.


 讜砖讜讗诇讬诐:  讜诇讬转谞讬 [讜砖讬砖谞讛] 讘诪驻讜专砖: 谞讻住讬诐 砖诇 讛讚讬讜讟, 砖诇 讞讜诇讬谉! 讜讗讜诪专讬诐: 讗讻谉, 拽砖讬讗 [拽砖讛] 诪讚讜注 讘讞专 讘诇砖讜谉 讝讜.


讙 讗诪专 专' 讗讘讗: 砖诇诪讬诐 砖讛讝讬拽讜 鈥� 讙讜讘讛 讛谞讬讝拽 讗转 讛转砖诇讜诐 诪讘砖专谉 讜讗讬谞讜 讙讜讘讛 诪讗讬诪讜专讬讛谉 (讛讞诇讘 讜砖讗专 讛讞诇拽讬诐 讛诪讜拽专讘讬诐 注诇 讛诪讝讘讞).


 讜转讜讛讬诐:  驻砖讬讟讗 [驻砖讜讟, 诪讜讘谉 诪讗诇讬讜] 砖讻谉 讛讜讗, 讛诇讗 讗讬诪讜专讬谉 诇讙讘讜讛 (诇讛', 讻拽专讘谉) 住诇拽讬 [注讜诇讬诐] 讜讻讬爪讚 讬讻讜诇 诇讙讘讜转 诪讛诐?


 讜诪砖讬讘讬诐:  诇讗 爪专讬讻讗 [讛讜爪专讻讛] 诇讛讬讗诪专 讗诇讗 诇注谞讬谉 砖讬讛讬讛 讙讜讘讛 讛转砖诇讜诪讬诐 诪讘砖专谉 讻谞讙讚 讗讬诪讜专讬诐, 讻诇讜诪专, 讗诐 讛讬讛 讝讛 砖讜专 转诐, 砖讙讜讘讛 转砖诇讜诐 讞爪讬 讛谞讝拽 诪讙讜驻讜 砖诇 讛诪讝讬拽 鈥� 讗讬谞讜 讬讻讜诇 诇讙讘讜转 诪讘砖专 讛砖讜专 讛诪讝讬拽 讙诐 注讘讜专 讞诇拽 讛讗讬诪讜专讬诐 砖讘讜, 讻讬讜谉 砖讞诇拽 讝讛 砖讬讬讱 诇讙讘讜讛, 讜讗讬谞讜 砖讬讬讱 诇讘注诇讬诐.


 讜砖讜讗诇讬诐:  讗诇讬讘讗 讚诪讗谉 [诇驻讬 砖讬讟转 诪讬] 谞讗诪专讛 讛诇讻讛 讝讜?


讗讬 讗诇讬讘讗 讚专讘谞谉 [讗诐 讻砖讬讟转 讞讻诪讬诐] 砖讞诇拽讜 注诇 专' 谞转谉 讘讚讬谉 砖讜专 砖讚讞祝 砖讜专 讗讞专 诇讘讜专, 讜讛诐 住讘讜专讬诐 砖讘注诇 讛砖讜专 讛诪讝讬拽, 讗诐 讛讬讛 砖讜专讜 转诐 鈥� 诪砖诇诐 专讘注 讛谞讝拽, 讜讗诐 讛讬讛 诪讜注讚 鈥� 诪砖诇诐 诪讞爪讬转 讛谞讝拽, 讜讘注诇 讛讘讜专 驻讟讜专 诇讙诪专讬. 讜讗讬谉 讗谞讜 讗讜诪专讬诐 砖讬砖诇讬诐 讗转 讛转砖诇讜诐 讛讞住专 砖诇 讘注诇 讛砖讜专. 讗诐 讻谉, 讙诐 讻讗谉 驻砖讬讟讗 [驻砖讜讟, 诪讜讘谉 诪讗诇讬讜] 砖讗讬谞讜 讙讜讘讛 诪谉 讛讘砖专 注讘讜专 诪讞爪讬转 讚诪讬 讛讗讬诪讜专讬诐, 砖讻谉 讛讗 讗诪专讬 讻讬 诇讬讻讗 诇讗砖转诇讜诪讬 诪讛讗讬 诇讗 诪砖转诇诪讗 诪讛讗讬 [讛专讬 讗讜诪专讬诐 讛诐 砖讙诐 讻讗砖专 讗讬 讗驻砖专 诇拽讘诇 讗转 讛转砖诇讜诐 讛诪诇讗 诪讝讛, 讗讬谉 诪拽讘诇讬诐 讗转 讬转专转 讛转砖诇讜诐 诪讝讛] 讗祝 注诇 驻讬 砖讬砖 诇讜 讞诇拽 讘讗讞专讬讜转.


讜讗讬 讗诇讬讘讗 [讜讗诐 讻砖讬讟转] 专' 谞转谉 鈥� 讛讗 讗诪专 [讛专讬 讛讜讗 讗讜诪专 住讘讜专]: 讻讬 诇讬讻讗 诇讗砖转诇讜诪讬 诪讛讗讬 诪砖转诇诐 诪讛讗讬 [讻讗砖专 讗讬谉 讗驻砖专讜转 诇拽讘诇 讻诇 讛转砖诇讜诐 诪讝讛, 诪拽讘诇 讗转 讬转专转 讛转砖诇讜诐 诪讝讛], 砖讘注诇 讛讘讜专 诪砖诇诐 讗转 讬转专转 讛谞讝拽 诇讘注诇 讛砖讜专 讛谞讬讝拽. 讜讗诐 讻谉 诇讚注转 专' 谞转谉 讬爪讟专讱 诇拽讘诇 讙诐 诪谉 讛讘砖专 注讘讜专 讞诇拽 讛讗讬诪讜专讬诐!


 讜诪砖讬讘讬诐: 讗讬谉 拽讜砖讬讛 讝讜 讞诪讜专讛 讜讗驻砖专 诇注谞讜转 注诇讬讛 讘砖谞讬 讗讜驻谞讬诐:  讗讬讘注讬转 讗讬诪讗 [讗诐 转专爪讛 讗诪讜专] 砖讚讘专讬 专' 讗讘讗 讻讚注转 专' 谞转谉 讛诐, 讗讬讘注讬转 讗讬诪讗 [讜讗诐 转专爪讛 讗诪讜专] 砖讚讘专讬讜 讻讚注转 专讘谞谉 [讞讻诪讬诐] 讛诐; 讜诪驻专讟讬诐:


讗讬讘注讬转 讗讬诪讗 专讘谞谉 [讗诐 转专爪讛 讗诪讜专 讻讚注转 讞讻诪讬诐], 讜讛讞讬讚讜砖 讘讚讘专讬 专' 讗讘讗 讛讜讗 砖讬讻讜诇 讛讬讬转讬 诇讜诪专: 讛谞讬 诪讬诇讬 [讚讘专讬诐 讗诇讛] 砖讗讬谉 诪拽讘诇 转砖诇讜诐 诪谉 讛讗讞专 鈥� 谞讗诪专讜 讚讜讜拽讗 讘转专讬 讙讜驻讬 [讘砖谞讬 讙讜驻讬诐] 砖讬砖 砖谞讬 诪拽讜专讜转 诇转砖诇讜诪讬诐, 讻讙讜谉 讘注诇 讛砖讜专 讛诪讝讬拽 讜讘注诇 讛讘讜专, 讗讘诇 讘讞讚 讙讜驻讗 [讘讙讜祝 讗讞讚] 讻讙讜谉 讘讘讛诪转 砖诇诪讬诐 砖讬砖 讘讛 讘砖专 讜讗讬诪讜专讬诐 诪爪讬 讗诪专 诇讬讛 [讬讻讜诇 诇讜诪专 诇讜 讛谞讬讝拽 诇诪讝讬拽]: 诪讻诇 讛讬讻讗 讚讘注讬谞谉 诪砖转诇诪谞讗 [诪讻诇 诪拽讜诐 砖讗谞讬 专讜爪讛 讗谞讬 诪拽讘诇 转砖诇讜诐] 讜讗讬谉 讗转讛 讬讻讜诇 诇讜诪专 诇讬 砖讗谞讬 爪专讬讱 诇拽讞转 专拽 诪讞诇拽 诪住讜讬讬诐. 讜诇讻讱 讛砖诪讬注谞讜 专' 讗讘讗 砖讗讬谞讜 讻谉, 讜讗讬谞讜 讙讜讘讛 诪谉 讛讘砖专 讻谞讙讚 讛讗讬诪讜专讬诐.


讗讬讘注讬转 讗讬诪讗 [讗诐 转专爪讛 讗诪讜专] 讙诐 讻讚注转 专' 谞转谉: 讛转诐 [砖诐] 讛讜讗 讚讗诪专 诇讬讛 [砖讬讻讜诇 诇讜诪专 诇讜] 讘注诇 讛砖讜专 讛谞讬讝拽 诇讘注诇 讛讘讜专: 讗谞讗 转讜专讗讬 讘讘讬专讱 讗砖讻讞转讬讛 [讗谞讬 讗转 砖讜专讬 讘讘讜专讱 诪爪讗转讬] 讛专讜讙, 讜讬讻讜诇 讛讬讛 诇诪讜转 砖诐 讙诐 讘诇讗 讚讞讬驻转 讛砖讜专, 讜诇讻谉 诪讗讬 讚诇讬转 [诪讛 砖讗讬谉] 诇讬 讗驻砖专讜转 诇讗砖转诇讜诪讬 诪讛讬讗讱 [诇拽讘诇 转砖诇讜诐 诪讝讛], 诪讘注诇 讛砖讜专 讛诪讝讬拽, 诪砖转诇讬诪谞讗 诪讬谞讱 [诪拽讘诇 讗谞讬 转砖诇讜诐 诪诪讱].

